b"\n_START_ARTICLE_\nNamibija\n_START_SECTION_\nPredkolonialno obdobje\n_START_PARAGRAPH_\nSu\xc5\xa1na zemlji\xc5\xa1\xc4\x8da v Namibiji so bila ve\xc4\x8d tiso\xc4\x8d let naseljena z lovsko-nabiralni\xc5\xa1kimi ljudstvi Sani in Damari. Od 15. stoletja dalje se je z juga raz\xc5\xa1irilo kojkojsko ljudstvo Nami, od 16. stoletja so se od severa raz\xc5\xa1irili \xc5\xbeivinorejski Hereri in bantujske skupine. Z vzhoda so v tem \xc4\x8dasu pri\xc5\xa1li poljedelsko-\xc5\xbeivinorejski Ovambi in Okavangi, vsi pa po\xc4\x8dasi izrinili Sane v su\xc5\xa1ne predele Namiba in Kalaharija._NEWLINE_Portugalski pomor\xc5\xa1\xc4\x8daki so dr\xc5\xbeavo prvi\xc4\x8d odkrili v 15. stoletju (1486), vendar pa je bila kolonizacija zaradi neprijaznih razmer dolgo \xc4\x8dasa omejena na obalna obmo\xc4\x8dja. \xc5\xa0ele leta 1670 so iz Kapske kolonije pri\xc5\xa1li trgovci z \xc5\xbeivino in slonovino, v 19. stoletju pa misijonarji._NEWLINE_Od poznega 18. stoletja dalje so plemena Orlamov iz Kapske kolonije pre\xc4\x8dkala reko Oranje in se preselila na obmo\xc4\x8dje, ki je danes del ju\xc5\xbene Namibije.  Njihova sre\xc4\x8danja z nomadskimi plemeni Namov so bila ve\xc4\x8dinoma mirna. Misijonarji, ki so spremljali Orlame, so jih dobro sprejeli, pravico do uporabe vodnih zajetij in pa\xc5\xa1e so dobili z letnim pla\xc4\x8dilom. Na poti naprej proti severu pa so Orlami pri Windhoeku, Gobabisu in Okahandji naleteli na plemena Hererov, ki so bila manj prilagodljiva. Leta 1880 je izbruhnila namsko-hererska vojna in sovra\xc5\xbenosti so prenehale \xc5\xa1ele, ko je cesarska Nem\xc4\x8dija razporedila vojake na spornih krajih in utrdila stanje med Nami, Orlami in Hereri. _NEWLINE_Prva Evropejca, ki sta se izkrcala in raziskala to obmo\xc4\x8dje, sta bila portugalska pomor\xc5\xa1\xc4\x8daka Diogo C\xc3\xa3o leta 1485 in Bartolomeu Dias leta 1486, vendar ga Portugalci niso kolonizirali. Kot ve\xc4\x8dino obmo\xc4\x8dja ju\xc5\xbeno od Sahare so tudi Namibijo temeljito raziskali Evropejci do 19. stoletja, ko so sem pri\xc5\xa1li trgovci in naseljenci predvsem iz Nem\xc4\x8dije in \xc5\xa0vedske. V poznem 19. stoletju so obmo\xc4\x8dje pre\xc4\x8dkali dorslandski pohodniki na poti od Transvaala do Angole. Dorslandski pohodniki so bili Buri, naseljenci iz Ju\xc5\xbene Afrike, ki so proti koncu 19. stoletja in v prvih letih 20. stoletja iskali politi\xc4\x8dno neodvisnost in bolj\xc5\xa1e \xc5\xbeivljenjske razmere. Nekateri od njih so se naselili v Namibiji in niso nadaljevali poti.\n_START_SECTION_\nNem\xc5\xa1ka vladavina\n_START_PARAGRAPH_\nVelika Britanija oziroma William Coates Palgrave, britanski guverner v Cape Townu, je 12. 3. 1878 razglasil naravno pristani\xc5\xa1\xc4\x8de z globoko vodo Zaliv kitov kot protektorat (od leta 1884 del Kapske kolonije)._NEWLINE_Nem\xc5\xa1ki trgovec Adolf L\xc3\xbcderitz je 9. aprila 1883 od poglavarja odkupil obmo\xc4\x8dje dana\xc5\xa1njega L\xc3\xbcderitza in nastala je prva naselbina nem\xc5\xa1kih priseljencev. Namibija je leta 1884, da bi prepre\xc4\x8dili britanski poseg, postala nem\xc5\xa1ka kolonija in bila znana kot protektorat Nem\xc5\xa1ka Jugozahodna Afrika (Deutsch-S\xc3\xbcdwestafrika). Nem\xc5\xa1ka vojska je v nadaljevanju zavzela ve\xc4\x8dji del dana\xc5\xa1nje Namibije._NEWLINE_Od leta 1904 do 1907 so se Hereri in Nami borili proti Nemcem. Zgodil se je \xc2\xbbprvi genocid 20. stoletja\xc2\xab. Sistemati\xc4\x8dno je bilo pobitih 10.000 Namov (polovica prebivalstva) in pribli\xc5\xbeno 65.000 Hererov (pribli\xc5\xbeno 80\xc2\xa0% prebivalstva). Pre\xc5\xbeiveli, ko so jih kon\xc4\x8dno izpustili iz pripora, so bili razla\xc5\xa1\xc4\x8deni, izgnani, prisilno preseljeni, morali so prisilno delati, rasno zapostavljeni in razlikovani, kar je spominjalo na apartheid. Odkritje diamantov leta 1908 je privabilo \xc5\xa1tevilne evropske priseljence, ki so si prilastili ve\xc4\x8dino obdelovalne zemlje in pregnali doma\xc4\x8de prebivalstvo v rezervate._NEWLINE_Ve\xc4\x8dina Afri\xc4\x8danov je bila omejena na tako imenovana avtohtona ozemlja, ki so se pozneje pod ju\xc5\xbenoafri\xc5\xa1ko oblastjo po letu 1949 spremenila v rezervat (bantustan). Dejansko so nekateri zgodovinarji sklepali, da je bil nem\xc5\xa1ki genocid v Namibiji model, ki so ga nacisti uporabljali za holokavst. Spomin na genocid je \xc5\xa1e vedno del etni\xc4\x8dne identitete v samostojni Namibiji in vpliva na odnose z Nem\xc4\x8dijo. Nem\xc5\xa1ka vlada se je leta 2004 uradno opravi\xc4\x8dila za namibijski genocid.\n_START_SECTION_\nJu\xc5\xbenoafri\xc5\xa1ka vladavina\n_START_PARAGRAPH_\nPo porazu Nem\xc4\x8dije v prvi svetovni vojni je ju\xc5\xbenoafri\xc5\xa1ka vojska 9. junija 1915 zavzela vse ozemlje Jugozahodne Afrike, ki je postalo mandatno ozemlje Dru\xc5\xa1tva narodov pod upravo Ju\xc5\xbenoafri\xc5\xa1ke unije. \xc4\x8ceprav je ju\xc5\xbenoafri\xc5\xa1ka vlada \xc5\xbeelela Jugozahodno Afriko priklju\xc4\x8diti svojemu ozemlju, ni tega nikoli uradno storila, \xc4\x8deprav jo je imela za \xc2\xbbpeto provinco\xc2\xab. Bela manj\xc5\xa1ina Jugozahodne Afrike je imela svoje predstavnike v belem parlamentu Ju\xc5\xbene Afrike in v zakonodajni skup\xc5\xa1\xc4\x8dini tudi svojo izvoljeno lokalno upravo. Vlada Ju\xc5\xbene Afrike je imenovala tudi skrbnika, ki je imel \xc5\xa1iroka pooblastila. Po zamenjavi Dru\xc5\xa1tva narodov z Zdru\xc5\xbeenimi narodi (ZN) leta 1946 je Ju\xc5\xbena Afrika zavrnila predajo svojega mandata, ki je bil nadome\xc5\xa1\xc4\x8den s skrbni\xc5\xa1ko pogodbo Zdru\xc5\xbeenih narodov, ki so zahtevali tesnej\xc5\xa1e mednarodno spremljanje upravljanja ozemlja in na\xc4\x8drt za neodvisnost Namibije. Svet Hererov je v 1950-ih predlo\xc5\xbeil \xc5\xa1tevilne peticije ZN in jih pozival k podelitvi neodvisnosti Namibiji. V 1960-ih, ko so evropske sile dodeljevale neodvisnost svojim kolonijam v Afriki, je bila Ju\xc5\xbena Afrika opozorjena, da mora to storiti v Namibiji. Leta 1966 je Meddr\xc5\xbeavno sodi\xc5\xa1\xc4\x8de zavrnilo prito\xc5\xbebo Etiopije in Liberije glede nadaljevanja prisotnosti Ju\xc5\xbene Afrike na tem ozemlju, a je Generalna skup\xc5\xa1\xc4\x8dina OZN 27. oktobra 1966 Ju\xc5\xbeni Afriki odvzela mandat in Namibijo postavila pod neposredno upravo OZN. Meddr\xc5\xbeavno sodi\xc5\xa1\xc4\x8de je leta 1971 izdalo \xc2\xbbsvetovalno mnenje\xc2\xab\xc2\xa0o nezakonitosti nadaljnjega ju\xc5\xbenoafri\xc5\xa1kega upravljanja. _NEWLINE_V odgovoru na odlo\xc4\x8ditev Meddr\xc5\xbeavnega sodi\xc5\xa1\xc4\x8da iz leta 1966 so \xc4\x8drnski prebivalci Namibije ustanovili Organizacijo narodov Jugozahodne Afrike (SWAPO \xe2\x80\x93 South West Africa People\xe2\x80\x99s Organisation), ljudsko osvobodilno vojsko Namibije, ki je leta 1963 za\xc4\x8dela svoj gverilski oboro\xc5\xbeeni boj za neodvisnost, vendar se je Ju\xc5\xbena Afrika \xc5\xa1ele leta 1988 umaknila iz Namibije v skladu z mirovnim na\xc4\x8drtom ZN za celotno regijo. V obdobju ju\xc5\xbenoafri\xc5\xa1ke zasedbe Namibije so beli veleposestniki, ve\xc4\x8dina so bili priseljenci iz Ju\xc5\xbene Afrike, ki so predstavljali 0,2\xc2\xa0% prebivalstva, imeli v lasti 74\xc2\xa0% orne zemlje. Zunaj srednjega in ju\xc5\xbenega obmo\xc4\x8dja Namibije (policijsko obmo\xc4\x8dje, ki je v nem\xc5\xa1kem obdobju vklju\xc4\x8devalo glavna mesta, industrijo, rudnike in najbolj\xc5\xa1a obdelovalna zemlji\xc5\xa1\xc4\x8da), je bila dr\xc5\xbeava razdeljena na rezervate (homeland), razli\xc4\x8dico ju\xc5\xbenoafri\xc5\xa1kega bantustana, \xc4\x8deprav je bilo le nekaj dejansko priznanih, saj avtohtoni Namibijci pogosto niso sodelovali._NEWLINE_Ju\xc5\xbena Afrika je leta 1975 opustila politiko priklju\xc4\x8devanja Namibije in ji je bila pripravljena priznati nekak\xc5\xa1no avtonomijo. Leta 1976  je bila v Windhoeku turnhallska konferenca ve\xc4\x8dinoma z belci, ki naj bi pripravila vse potrebno za osamosvojitev, a tega OZN ni sprejela, saj je priznavala le SWAPO. Leta 1978 je Varnostni svet OZN sprejel resolucijo ZN 435, ki je predvidela neodvisnost Namibije. Poskusi, da bi prepri\xc4\x8dali Ju\xc5\xbeno Afriko, da se dogovorijo za izvedbo na\xc4\x8drta do leta 1988, niso bili uspe\xc5\xa1ni, ko se je prehod v samostojnost kon\xc4\x8dno za\xc4\x8del z diplomatskim sporazumom med Ju\xc5\xbeno Afriko, Angolo in Kubo, z ZSSR in ZDA kot opazovalcema, v skladu s katerim je Ju\xc5\xbena Afrika umaknila in demobilizirala svoje sile v Namibiji. Kuba je poslala svoje enote nazaj na jug Angole in podprla MPLA v vojni za nadzor Angole z Narodno zvezo za popolno osamosvojitev Angole, UNITA (National Union for the Total Independence of Angola)._NEWLINE_OZN je 16. februarja 1989 napotil v Namibijo kombinirane civilne in mirovne sile UNTAG (United Nations Transition Assistance Group) pod vodstvom finskega diplomata  Marttija Ahtisaarija od aprila 1989 do marca 1990 za spremljanje mirovnega procesa, volitve in nadzor nad voja\xc5\xa1kim umikom. Ko je UNTAG za\xc4\x8del uvajati mirovnike, voja\xc5\xa1ke opazovalce, policiste in politi\xc4\x8dne delavce, so se sovra\xc5\xbenosti na kratko obnovile. Po novem krogu pogajanj je bil dolo\xc4\x8den drug datum in postopek volitev se je zares za\xc4\x8del. Po vrnitvi izgnancev SWAPO (ve\xc4\x8d kot 46.000 izgnancev) je Namibija prvi\xc4\x8d izvedla volitve, ena oseba en glas, za ustavodajno skup\xc5\xa1\xc4\x8dino, ki so bile novembra 1989 pod uradnim volilnim sloganom \xc2\xbbsvobodne in po\xc5\xa1tene volitve\xc2\xab. Volitve je dobil SWAPO, \xc4\x8deprav ni dobil dvetretjinske ve\xc4\x8dine; ju\xc5\xbenoafri\xc5\xa1ka Demokrati\xc4\x8dna zveza Turnhalle (Democratic Turnhalle Alliance \xe2\x80\x93 DTA) je postala uradna opozicija. Volitve so bile mirne in razgla\xc5\xa1ene kot svobodne in po\xc5\xa1tene._NEWLINE_Namibijska ustava, sprejeta 9. februarja 1990, je vklju\xc4\x8devala varstvo \xc4\x8dlovekovih pravic, nadomestila za razlastitev, neodvisno sodstvo in izvr\xc5\xa1ilnega predsednika (ustavodajna skup\xc5\xa1\xc4\x8dina je postala dr\xc5\xbeavni zbor). Dr\xc5\xbeava je uradno postala neodvisna 21. marca 1990. Sam Nujoma, voditelj SWAPA, je zaprisegel kot prvi predsednik Namibije v prisotnosti Nelsona Mandele, ki je bil izpu\xc5\xa1\xc4\x8den iz zapora mesec pred tem, in predstavnikov iz 147 dr\xc5\xbeav, tudi 20 voditeljev dr\xc5\xbeav. Zaliv kitov (Walvis Bay) je bil predan Namibiji 1. marca 1994 po koncu apartheida v Ju\xc5\xbeni Afriki.\n_START_SECTION_\nPo osamosvojitvi\n_START_PARAGRAPH_\nPo osamosvojitvi je Namibija uspe\xc5\xa1no kon\xc4\x8dala prehod iz vladavine bele manj\xc5\xa1ine v parlamentarno demokracijo. Uvedena je bila ve\xc4\x8dstrankarska demokracija z lokalnimi, regionalnimi in nacionalnimi volitvami, ki redno potekajo. Registriranih je ve\xc4\x8d politi\xc4\x8dnih strank, ki so zastopane v dr\xc5\xbeavnem zboru, \xc4\x8deprav je stranka SWAPO zmagala na vseh volitvah po razglasitvi neodvisnosti. Prehod s 15-letne vladavine predsednika Sama Nujoma na naslednika Hifikepunyeja Lucasa Pohambe leta 2005 je potekal gladko. _NEWLINE_Namibijska vlada je spodbujala politiko narodne sprave in izdala amnestijo za tiste, ki so se med osvobodilno vojno borili na obeh straneh. Dr\xc5\xbeavljanska vojna v Angoli je nekoliko vplivala na Namibijce, ki \xc5\xbeivijo na severu dr\xc5\xbeave. Leta 1998 so bile Namibijske obrambne sile (NDF) poslane v Demokrati\xc4\x8dno republiko Kongo v okviru kontingenta Ju\xc5\xbenoafri\xc5\xa1ke razvojne skupnosti (SADC)._NEWLINE_Leta 1999 je bil uspe\xc5\xa1no zatrt poskus odcepitve v severovzhodnem Caprivijevem pasu. Oboro\xc5\xbeen spopad z namibijsko vlado je spro\xc5\xbeila caprivijska osvobodilna vojska (CLA), uporni\xc5\xa1ka skupina, ki je hotela odcepitev Caprivijevega pasu pod vodstvom Mishakeja Muyonga.\n_START_SECTION_\nOsrednja planota\n_START_PARAGRAPH_\nOsrednja planota se razteza od severa proti jugu. Na severozahodu meji na Obalo okostij, na jugovzhodu na pu\xc5\xa1\xc4\x8davo Namib in priobalno hribovje, na jugu na reko Oranje, na vzhodu pa na pu\xc5\xa1\xc4\x8davo Kalahari. Na planoti je najvi\xc5\xa1ji namibijski vrh K\xc3\xb6nigstein (Kraljevi kamen) z 2.606 metrov nadmorske vi\xc5\xa1ine. Na obmo\xc4\x8dju \xc5\xa1iroke in ravne planote prebiva ve\xc4\x8dina ljudi, zato je tu najve\xc4\x8d infrastrukture in najve\xc4\x8d gospodarskih dejavnosti. Tu stoji tudi Windhoek, glavno mesto dr\xc5\xbeave, pa tudi najve\xc4\x8d plodne zemlje. \xc4\x8ceprav obdelovalna zemlja obsega le 1\xc2\xa0% namibijske povr\xc5\xa1ine, se skoraj polovica prebivalstva ukvarja s kmetijstvom. _NEWLINE_Abiotske razmere so podobne kot v regiji Veliki rob, vendar je povr\xc5\xa1je manj raz\xc4\x8dlenjeno. Povpre\xc4\x8dne poletne temperature so 40 \xc2\xb0C, pozimi pa so pogoste zmrzali.\n_START_SECTION_\nObse\xc5\xbeni ravniki\n_START_PARAGRAPH_\nObse\xc5\xbeni ravniki (bushveld) in za njimi osamljena gorovja (Brandberg, najvi\xc5\xa1ji vrh 2606 m) so v severovzhodni Namibiji ob meji z Angolo in v Caprivijevem pasu. Obmo\xc4\x8dje dobi bistveno ve\xc4\x8d padavin kot preostanek dr\xc5\xbeave, v povpre\xc4\x8dju okoli 400 mm na leto. Obmo\xc4\x8dje je na splo\xc5\xa1no ravno, tla so pe\xc5\xa1\xc4\x8dena, kar omejuje njihovo sposobnost zadr\xc5\xbeevanja vode.\n_START_SECTION_\nNamibijska obalna pu\xc5\xa1\xc4\x8dava\n_START_PARAGRAPH_\nNamibijska obalna pu\xc5\xa1\xc4\x8dava je ena najstarej\xc5\xa1ih pu\xc5\xa1\xc4\x8dav na svetu. Njene pe\xc5\xa1\xc4\x8dene sipine, ki so jih ustvarili mo\xc4\x8dni kopenski vetrovi, so najvi\xc5\xa1je na svetu.  Obala le\xc5\xbei ob Atlantskem oceanu, kjer hladna voda dose\xc5\xbee Afriko, zato je v bli\xc5\xbeini obale pogosto zelo gosta megla. Zato so sipine pora\xc5\xa1\xc4\x8dene s posebno gostim prepredenim rastlinstvom (angl.: hammocks). Namibija ima bogate obalne in morske vire, ki so \xc5\xa1e vedno precej neraziskani.\n_START_SECTION_\nCaprivijev pas\n_START_PARAGRAPH_\nCaprivijev pas (angl.: Caprivi Strip, v nem\xc5\xa1\xc4\x8dini: Caprivi Zipfel), o\xc5\xbeina Okavango , prej znan kot 'Itenge, je ozka izboklina Namibije vzhodno od regije Kavango, ki sega med Bocvano na jugu ter Angolo in Zambijo na severu v dol\xc5\xbeini okoli 450 km. Caprivi omejujejo reke Okavango, Kwando, Chobe in Zambezi. Najve\xc4\x8dje naselje je mesto Katima Mulilo. Od 1994 do 1999 je bila tu dr\xc5\xbeavljanska vojna. O\xc5\xbeina je upravno razdeljena na vzhodno regijo Zambezi in Zahodni Kavango.\n_START_SECTION_\nGeologija\n_START_PARAGRAPH_\nObmo\xc4\x8dje dana\xc5\xa1nje Namibije je eno najstarej\xc5\xa1ih delov zemeljske skorje. \xc5\xbde dolgo pred celino Gondvana sta pred ve\xc4\x8d kot dvema milijardama let nastali dana\xc5\xa1nji afri\xc5\xa1ki kontinentalni polici (\xc5\xa1elf): kratona Kongo in Kalahari. Slednji vklju\xc4\x8duje velik del dana\xc5\xa1nje Namibije. Kraton je star in \xc4\x8dvrst del kontinentalne skorje, ki je z razli\xc4\x8dnimi tektonskimi procesi pre\xc5\xbeivel nastajanje in razbijanje celin in celine vsaj 500 milijonov let._NEWLINE_Pred pribli\xc5\xbeno 150 milijoni let je celina za\xc4\x8dela po\xc4\x8dasi razpadati na danes znane celine. Milijoni let razli\xc4\x8dnih vremenskih razmer v jugozahodni Afriki so pomenili, da so mnoge geolo\xc5\xa1ke strukture, procesi in pojavi zelo dobro ohranjeni. To je Namib, ki je najstarej\xc5\xa1a pu\xc5\xa1\xc4\x8dava na svetu. Na tektonsko dvignjenem zahodnem robu Kalaharijske kotline so na povr\xc5\xa1ju stare kristalinske kamnine Afri\xc5\xa1kega \xc5\xa1\xc4\x8dita, te pa v severnem in ju\xc5\xbenem delu prekrivajo paleozojski pe\xc5\xa1\xc4\x8denjak in apnenec. Na severnem delu vi\xc5\xa1avja v pokrajini Ovamboland je Eto\xc5\xa1ka kotanja, v srednjem delu je pokrajina Damaraland s \xc5\xa1tevilnimi osamelci iz granita in gnajsa. Su\xc5\xa1ni Namaland na skrajnem jugu \xc4\x8dez reko Oranje prehaja v srednji in visoki veld, \xc5\xbee v JAR. Na vzhodu stare kamnine potonejo pod mezozojske in terciarne usedline kotline Kalahari, povr\xc5\xa1je se uravna, vi\xc5\xa1ji so le posamezni osamelci in hribovja starej\xc5\xa1ih kamnin.\n_START_SECTION_\nPodnebje\n_START_PARAGRAPH_\nNa severu v notranjosti je podnebje savansko, drugje suho tropsko._NEWLINE_Namibija se razteza od 17. do 25. stopinje ju\xc5\xbeno: podnebno je to subtropski pas visokega tlaka, ima polvla\xc5\xbeno podnebje (de\xc5\xbeja je nad 500 mm), polsu\xc5\xa1no (med 300 in 500 mm padavin, ve\xc4\x8dina suhega Kalaharija) in su\xc5\xa1no podnebje (od 150 do 300 mm) (tri regije v notranjosti, zahodno od Velikega roba). Zelo su\xc5\xa1na obalna planota prejme manj kot 100 mm padavin na leto._NEWLINE_Zima (junij\xe2\x80\x93avgust) je obi\xc4\x8dajno suha, majhna de\xc5\xbeevna obdobja so med septembrom in novembrom, ve\xc4\x8dja od februarja do aprila. Padavine so zelo spremenljive, su\xc5\xa1e so pogoste. Zadnje slabo de\xc5\xbeevno obdobje s padavinami dale\xc4\x8d pod povpre\xc4\x8dnimi je bilo poleti 2006/07.  _NEWLINE_Zaradi hladnega Benguelskega toka v Atlantskem oceanu je ob obali pu\xc5\xa1\xc4\x8davsko podnebje z zelo malo padavinami (50 mm letno ali manj), pogosto z gosto meglo in na splo\xc5\xa1no ni\xc5\xbejimi temperaturami kot v preostalem delu dr\xc5\xbeave pozimi. Ob\xc4\x8dasno pihata gornik (bergwind ali oosweer, afrikansko pomeni vzhodno vreme) in vro\xc4\x8d suh veter iz notranjosti proti obali. Ti vetrovi se lahko razvijejo v pe\xc5\xa1\xc4\x8dene viharje z nanosom peska v Atlantski ocean, kar je vidno na satelitskih posnetkih._NEWLINE_Osrednja planota in Kalahari imata temperature do 30 \xc2\xb0C._NEWLINE_Efundja, letna poplava v severnih delih dr\xc5\xbeave, pogosto ne povzro\xc4\x8da samo \xc5\xa1kode na infrastrukturi, ampak zahteva tudi \xc5\xbeivljenja. De\xc5\xbeevje, ki povzro\xc4\x8da poplave, nastane v Angoli in se steka v Namibijo v Kuvelajsko kotlino in napolni o\xc5\xa1ane (o\xc5\xa1ivambsko poplavne planote). Najhuj\xc5\xa1e poplave so bile marca 2011, ko se je moralo izseliti 21.000 ljudi.\n_START_SECTION_\nVodni viri\n_START_PARAGRAPH_\nNamibija je suha dr\xc5\xbeava v podsaharski Afriki in v glavnem odvisna od podtalnice. Edine stalne reke so ob dr\xc5\xbeavni meji z Ju\xc5\xbeno Afriko, Angolo, Zambijo in na kratko ob meji z Bocvano, v Capriviju. V notranjosti dr\xc5\xbeave je povr\xc5\xa1inska voda na voljo samo v poletnih mesecih, ko se reke napolnijo po obse\xc5\xbenej\xc5\xa1ih padavinah. V nasprotnem primeru so povr\xc5\xa1inske vode omejene na nekaj velikih zajezitev. Ljudje, ki ne \xc5\xbeivijo v bli\xc5\xbeini stalnih rek ali uporabljajo vodo iz zajezitev, so odvisni od podzemne vode. Kljub precej\xc5\xa1njim vlaganjem v vrtine, gradnjo ter \xc4\x8drpanje in vzdr\xc5\xbeevanje so podzemne vode obi\xc4\x8dajno najbolj ekonomi\xc4\x8den na\xc4\x8din za oskrbo z vodo. Prednost uporabe virov podzemne vode je, da se celo izolirane skupnosti in tiste gospodarske dejavnosti, ki so dale\xc4\x8d od dobrih povr\xc5\xa1inskih vodnih virov, kot so rudarstvo, kmetijstvo in turizem, lahko napajajo iz podtalnice. Od te je odvisnih skoraj 80\xc2\xa0% dr\xc5\xbeave. _NEWLINE_V Namibiji je bilo v zadnjem stoletju izvrtanih ve\xc4\x8d kot 100.000 vrtin. Tretjina je bila suhih, zato so potrebne bolj\xc5\xa1e in bolj trajnostne metode za raziskovanje podzemnih voda.\n_START_SECTION_\nTla in rastje\n_START_PARAGRAPH_\nNamibija ima ve\xc4\x8dinoma kamnita ali pe\xc5\xa1\xc4\x8dena tla, na severu savanska. Pu\xc5\xa1\xc4\x8dava Namib je na severu ve\xc4\x8dinoma kamnita, na jugu je \xc5\xa1ir\xc5\xa1i pas pe\xc5\xa1\xc4\x8dene pu\xc5\xa1\xc4\x8dave. Severni deli vi\xc5\xa1avja so visokorasla savana in redek savanski gozd, v osrednjih delih in na vzhodu je nizkotravna savana. Na jugu je polpu\xc5\xa1\xc4\x8dava ali pu\xc5\xa1\xc4\x8dava. Gozd in grmi\xc4\x8devje prekrivata 15\xc2\xa0% povr\xc5\xa1ine, pu\xc5\xa1\xc4\x8dave je 38\xc2\xa0%.\n_START_SECTION_\nGospodarstvo\n_START_PARAGRAPH_\nNamibijsko gospodarstvo je tesno povezano z ju\xc5\xbenoafri\xc5\xa1kim \xc5\xbee zaradi skupne zgodovine. Najpomembnej\xc5\xa1e gospodarske panoge so rudarstvo (10,4\xc2\xa0% bruto doma\xc4\x8dega proizvoda leta 2009), kmetijstvo (5,0\xc2\xa0%), predelovalne dejavnosti (13,5\xc2\xa0%) in turizem. _NEWLINE_Zelo je razvit ban\xc4\x8dni sektor s sodobno infrastrukturo, kot so spletno in mobilno ban\xc4\x8dni\xc5\xa1tvo. Banka Namibije (BoN) je centralna banka, odgovorna za opravljanje vseh nalog, ki jih obi\xc4\x8dajno opravljajo centralne banke. V Namibiji so \xc5\xa1tiri poobla\xc5\xa1\xc4\x8dene poslovne banke: Banka Windhoek, Prva narodna banka, Nedbanka in Standardna banka._NEWLINE_Po podatkih Namibijske statisti\xc4\x8dne agencije za leto 2012 je bila stopnja brezposelnosti v dr\xc5\xbeavi 27,4\xc2\xa0%. Stopnja stroge brezposelnosti (dele\xc5\xbe ljudi, ki aktivno i\xc5\xa1\xc4\x8dejo delo s polnim delovnim \xc4\x8dasom) je zna\xc5\xa1ala 20,2\xc2\xa0% v letu 2000, 21,9\xc2\xa0% v letu 2004 in v letu 2008 \xc5\xbee 29,4\xc2\xa0%. Vklju\xc4\x8dujo\xc4\x8d ljudi, ki so se odrekli iskanju zaposlitve, je \xc5\xbee leta 2004 zna\xc5\xa1ala 36,7\xc2\xa0%. _NEWLINE_Leta 2004 je bil sprejet zakon, ki naj bi za\xc5\xa1\xc4\x8ditil ljudi pred zapostavljanjem na delovnih mestih zaradi nose\xc4\x8dnosti in oku\xc5\xbeenostjo z virusom HIV/Aidsa. Na za\xc4\x8detku leta 2010 je vladna razpisna komisija dolo\xc4\x8dila, da \xc2\xbbmora biti 100 odstotkov vse nekvalificirane in polkvalificirane delovne sile brez izjeme iz Namibije\xc2\xab._NEWLINE_Leta 2013 je Bloomberg razglasil Namibijo za najbolj\xc5\xa1e nastajajo\xc4\x8de tr\xc5\xbeno gospodarstvo v Afriki in 13. najbolj\xc5\xa1e na svetu. Samo \xc5\xa1tiri afri\xc5\xa1ke dr\xc5\xbeave so na seznamu nastajajo\xc4\x8dih trgov po reviji Bloomberg marca 2013, Namibija je bila pred Marokom (19), Ju\xc5\xbeno Afriko (15) in Zambijo (14). Revija Bloomberg Markets razvr\xc5\xa1\xc4\x8da dr\xc5\xbeave po ve\xc4\x8d merilih. Podatki so bili povzeti iz statistike finan\xc4\x8dnih trgov Bloomberga, napovedih IMF in Svetovne banke. Dr\xc5\xbeave so bile ocenjene tudi na podro\xc4\x8djih, ki so posebnega pomena za tuje vlagatelje: enostavnost poslovanja, zaznana stopnja korupcije in gospodarska svoboda. Da bi pritegnili tuje nalo\xc5\xbebe, vlada zmanj\xc5\xa1uje birokracijo, ki je posledica \xc4\x8dezmernih javnofinan\xc4\x8dnih predpisov in je ena od najmanj birokratskih krajev v regiji. Namibija je uvr\xc5\xa1\xc4\x8dena tudi v vi\xc5\xa1ji srednji razred dohodka, po podatkih Svetovne banke pa je uvr\xc5\xa1\xc4\x8dena na 87. mesto od 185 gospodarstev glede enostavnosti poslovanja._NEWLINE_\xc5\xbdivljenjski stro\xc5\xa1ki v Namibiji so razmeroma visoki, saj je treba ve\xc4\x8dino blaga, tudi \xc5\xbeito, uvoziti. Poslovni monopol v nekaterih sektorjih povzro\xc4\x8da vi\xc5\xa1je dobi\xc4\x8dke in nadaljnji dvig cen. Glavno mesto Windhoek je 150. najdra\xc5\xbeje mesto na svetu za nedoma\xc4\x8dine, ki tu \xc5\xbeivijo._NEWLINE_Obdav\xc4\x8ditev v Namibiji vklju\xc4\x8duje dohodnino, ki se uporablja za skupno obdav\xc4\x8dljiv dohodek posameznika in je progresiven v vrsti dohodkovnih razredov. Davek na dodano vrednost se odmerja za ve\xc4\x8dino blaga in storitev._NEWLINE_Kljub razse\xc5\xbenosti dr\xc5\xbeave ima Namibija morska pristani\xc5\xa1\xc4\x8da, letali\xc5\xa1\xc4\x8da, ceste in \xc5\xbeeleznice (ozkotirne). Dr\xc5\xbeava si prizadeva, da bi postala regionalno prometno vozli\xc5\xa1\xc4\x8de. Osrednja planota je prometni koridor od gosteje poseljenega severa do Ju\xc5\xbene Afrike, od koder prihaja \xc5\xa1tiri petine uvoza.\n_START_SECTION_\nKmetijstvo\n_START_PARAGRAPH_\nPribli\xc5\xbeno polovica prebivalstva je odvisna od kmetijstva (prete\xc5\xbeno samooskrbno kmetijstvo) za pre\xc5\xbeivetje, vendar mora Namibija \xc5\xa1e vedno uvoziti nekaj hrane. \xc4\x8ceprav je BDP na prebivalca petkrat vi\xc5\xa1ji od najrevnej\xc5\xa1ih afri\xc5\xa1kih dr\xc5\xbeav, ve\xc4\x8dina ljudi v Namibiji \xc5\xbeivi na pode\xc5\xbeelju. Namibija ima eno najvi\xc5\xa1jih stopenj dohodkovne neenakosti v svetu, deloma zato, ker je mestno gospodarstvo bogatej\xc5\xa1e. \xc4\x8ceprav obdelovalna zemlji\xc5\xa1\xc4\x8da zasedajo le 1\xc2\xa0% Namibije (820.000 ha njiv in trajnih nasadov) ter 38 milijonov ha pa\xc5\xa1nikov (46,1\xc2\xa0%), je skoraj polovica prebivalstva zaposlena v kmetijstvu._NEWLINE_Pribli\xc5\xbeno 4000 prete\xc5\xbeno belih kmetov ima v lasti skoraj polovico obdelovalnih povr\xc5\xa1in oziroma tr\xc5\xbeno usmerjenih kmetij, 20.000 je manj\xc5\xa1ih \xc5\xbeivinorejskih kmetij v nekdanjih rezervatih ter 120.000 samooskrbnih \xc4\x8drnskih kmetij, ki imajo vsega 5\xc2\xa0% obdelovalne zemlje. Vladi Nem\xc4\x8dije in Velike Britanije sta financirali zemlji\xc5\xa1ko reformo, s \xc4\x8dimer se je za\xc4\x8delo razla\xc5\xa1\xc4\x8danje belih kmetov._NEWLINE_Dose\xc5\xbeen je bil dogovor o privatizaciji nekaj podjetij v prihodnjih letih z upanjem, da bo to spodbudilo prepotrebne tuje nalo\xc5\xbebe. Eno izmed najhitreje rasto\xc4\x8dih podro\xc4\x8dij gospodarstva v Namibiji so naravni rezervati. \xc5\xa0e posebej pomembni so za pode\xc5\xbeelje, kjer vlada splo\xc5\xa1na brezposelnost._NEWLINE_Zelo pomembna je \xc5\xbeivinoreja, predvsem (govedoreja v osrednjih delih in gojenje karakulskih ovac in nojev). Su\xc5\xa1e in skromni vodni viri so velik problem na zemlji\xc5\xa1\xc4\x8dih v lasti temnopoltih, pa tudi erozija zaradi pretirane pa\xc5\xa1e. Tr\xc5\xbeno poljedelstvo je mogo\xc4\x8de na severu okrog Tsumeba in ob namakalnem sistemu Hardap pri Marientalu na jugu. Prevladujejo koruza, proso, maniok in sladki krompir._NEWLINE_Ribi\xc5\xa1tvo omogo\xc4\x8da zelo bogat hladen Benguelski tok. Svoje ribolovno obmo\xc4\x8dje so raz\xc5\xa1irili na 200 morskih milj in omejili ulov za tuje ladje. Ribe predelujejo v Walvis Bayu in L\xc3\xbcderitzu.\n_START_SECTION_\nRudarstvo in energetika\n_START_PARAGRAPH_\nS 25\xc2\xa0% prihodkov je rudarstvo najpomembnej\xc5\xa1a panoga. Namibija je \xc4\x8detrti najve\xc4\x8dji izvoznik negorivnih mineralov v Afriki in \xc4\x8detrti najve\xc4\x8dji svetovni proizvajalec urana. Velika vlaganja v pridobivanje urana naj bi povzro\xc4\x8dila, da bo Namibija postala najve\xc4\x8dja izvoznica urana. Usedline, bogate z diamanti, so glavni vir kakovostnih diamantov za draguljarstvo.  Medtem ko je Namibija znana predvsem po svojih draguljarskih diamantih in uranu, ima tudi gospodarsko pomembna nahajali\xc5\xa1\xc4\x8da \xc5\xa1tevilnih drugih mineralov, kot so svinec, volfram, zlato, kositer, fluorit, mangan, marmor, baker in cink. V morju so nahajali\xc5\xa1\xc4\x8da plina, katerih izkori\xc5\xa1\xc4\x8danje je \xc5\xa1e v na\xc4\x8drtu. Po knjigi o svetovnem trgu diamantov iz leta 1978 (The Diamond Investigation) De Beers, najve\xc4\x8dje podjetje z diamanti, kupi ve\xc4\x8dino namibijskih diamantov in bo s tem nadaljevalo, saj \xc2\xbbne glede na to, katera vlada pride na oblast, bo potrebovala ta prihodek za pre\xc5\xbeivetje\xc2\xab._NEWLINE_Doma\xc4\x8da elektri\xc4\x8dna napetost je 220 V AC. Elektriko pridobivajo v glavnem v termolektrarnah in hidroelektrarnah. Nekonvencionalne metode pridobivanja elektri\xc4\x8dne energije imajo manj\xc5\xa1o vlogo. Bogata nahajali\xc5\xa1\xc4\x8da urana dajejo mo\xc5\xbenost namibijski vladi, da postavi svojo prvo jedrsko elektrarno do leta 2018, predviden je tudi program bogatenja urana.\n_START_SECTION_\nTurizem\n_START_PARAGRAPH_\nTurizem je pomemben dejavnik (14,5\xc2\xa0%) za namibijski BDP, ki ustvarja desettiso\xc4\x8de delovnih mest (18,2\xc2\xa0% vseh zaposlitev) neposredno ali posredno, dr\xc5\xbeavo pa obi\xc5\xa1\xc4\x8de ve\xc4\x8d kot milijon turistov letno. Dr\xc5\xbeava je glavni cilj v Afriki in je znana po ekolo\xc5\xa1kem turizmu, saj ima ogromno divjih \xc5\xbeivali. _NEWLINE_Imajo veliko preno\xc4\x8ditvenih zmogljivosti, prilagojenih ekoturistom. Tudi \xc5\xa1portni lov je rasto\xc4\x8da panoga namibijskega gospodarstva, ki je predstavljala 14  % celotnega turizma v letu 2000 oz. prihodek 19,6 milijona ameri\xc5\xa1kih dolarjev. Poleg tega so tu \xc5\xa1e deskanje, padalstvo in vo\xc5\xbenja s \xc5\xa1tirikolesniki, v mestih je mnogo podjetij, ki ponujajo izlete. Najbolj obiskani kraji so Caprivijev pas, kanjon Ribje reke, Sossusvlei, obalni Park okostij, Sesriem, Eto\xc5\xa1ka kotanja in obmorska mesta Swakopmund, Walvis Bay ter L\xc3\xbcderitz.\n_START_SECTION_\nOskrba z vodo in odpadne vode\n_START_PARAGRAPH_\nNamibija je edina dr\xc5\xbeava ju\xc5\xbeno od Sahare, ki zagotavlja vodo z ob\xc4\x8dinskimi slu\xc5\xbebami. Edini dobavitelj vode v Namibiji je NamWater, ki jo prodaja posameznim ob\xc4\x8dinam, ki pa uredijo svojo napeljavo. Na pode\xc5\xbeelju je za oskrbo s pitno vodo odgovoren Direktorat za pode\xc5\xbeelsko vodooskrbo pri Ministrstvu za kmetijstvo, vode in gozdarstvo._NEWLINE_ZN so v letu 2011 ocenili, da je Namibija od osamosvojitve leta 1990 bistveno izbolj\xc5\xa1ala dostop do vode. Velik del prebivalstva pa ne more do nje zaradi nedopustno visokih stro\xc5\xa1kov porabe in dolgih razdalj med bivali\xc5\xa1\xc4\x8di in viri vode. Zato mnogi Namibijci raje kopljejo tradicionalne vodnjake na bli\xc5\xbenjih razpolo\xc5\xbeljivih vodnih to\xc4\x8dkah. _NEWLINE_V primerjavi s prizadevanjem za izbolj\xc5\xa1anje dostopa do varne vode Namibija zaostaja pri zagotavljanju primernih sanitarij. To vklju\xc4\x8duje 298 \xc5\xa1ol, ki nimajo toaletnih prostorov. Ve\xc4\x8d kot 50\xc2\xa0% smrti otrok je povezanih s pomanjkanjem vode, sanitarij ali higiene; 23\xc2\xa0% pa zaradi diareje. _NEWLINE_Razen v stalnih gospodinjstvih zgornjega in srednjega razreda ve\xc4\x8dina stanovanjskih obmo\xc4\x8dij nima sanitarij. Zasebne sanitarije s teko\xc4\x8do vodo so predrage za vse prebivalce manj\xc5\xa1ih naselij zaradi porabe vode in stro\xc5\xa1kov namestitve. Zato se dostopnost sanitarij vse od osamosvojitve ni bistveno pove\xc4\x8dala: na pode\xc5\xbeelju Namibije je imelo 13\xc2\xa0% prebivalstva osnovne sanitarije, v primerjavi z 8\xc2\xa0% leta 1990. Veliko prebivalcev ima \xc2\xbblete\xc4\x8da strani\xc5\xa1\xc4\x8da\xc2\xab, to je plasti\xc4\x8dna vre\xc4\x8dka za blato, ki se po uporabi vr\xc5\xbee v grmovje.  Uporaba odprtih obmo\xc4\x8dij v bli\xc5\xbeini stanovanjskih zemlji\xc5\xa1\xc4\x8d za iztrebljanje je zelo pogosta in je glavna nevarnost za zdravje ljudi.\n_START_SECTION_\nNamibsko pe\xc5\xa1\xc4\x8deno morje\n_START_PARAGRAPH_\nNamibsko pe\xc5\xa1\xc4\x8deno morje le\xc5\xbei ob su\xc5\xa1nih afri\xc5\xa1kih obalah ju\xc5\xbenega Atlantika, ki le\xc5\xbeijo v celoti v narodnem parku Namib - Naukluft v Namibiji. Zajema povr\xc5\xa1ino 3.077.700 hektarjev z dodatnimi 899.500 hektarji, dolo\xc4\x8denimi kot varovalni pas._NEWLINE_Je edinstvena obalna pu\xc5\xa1\xc4\x8dava z raznovrstnimi velikimi spreminjajo\xc4\x8dimi se sipinami. To je izjemen primer slikovitosti, geomorfolo\xc5\xa1ke, ekolo\xc5\xa1ke in evolucijske posledice vetra, ki v stiku z geologijo in biologijo pospe\xc5\xa1uje nastanek sipin. Pe\xc5\xa1\xc4\x8deno morje vklju\xc4\x8duje najbolj znane vrste sipin skupaj s pripadajo\xc4\x8dimi reliefnimi oblikami, kot so osamelci (osamljene gore), pedipleni in pla\xc5\xbee, nastali z eolskimi sedimentacijskimi procesi. To je kraj izjemne naravne lepote, saj vremenske razmere zagotavljajo izredno prepoznavnost krajinskih zna\xc4\x8dilnosti podnevi in ble\xc5\xa1\xc4\x8de\xc4\x8de nebo ju\xc5\xbene poloble pono\xc4\x8di._NEWLINE_Za \xc5\xbeivljenje v obalnih sipinah Namibskega pe\xc5\xa1\xc4\x8denega morja, ovitih z meglo, so zna\xc4\x8dilne za zelo redke vedenjske, morfolo\xc5\xa1ke in fiziolo\xc5\xa1ke prilagoditve, ki so se razvile v vseh njenih specializiranih skupnostih. Veliko je endemi\xc4\x8dnih rastlin in \xc5\xbeivali, ki so globalno pomembni zgledi evolucije in odpornosti \xc5\xbeivljenja v skrajnih okoljih.\n_START_SECTION_\n\xc5\xbdeleznica\n_START_PARAGRAPH_\n\xc5\xbdelezni\xc5\xa1ko omre\xc5\xbeje dr\xc5\xbeave upravlja podjetje Trans Namib in \xc5\xa1e vedno ostaja v svoji osnovni strukturi iz nem\xc5\xa1ke kolonialne dobe, ki je bila sprva namenjena predvsem voja\xc5\xa1kim potrebam. 2626 km dolgo omre\xc5\xbeje z razmikom tirov 1067 mm povezuje pomembna gospodarska sredi\xc5\xa1\xc4\x8da v Namibiji. Gradnja novih prog in obnova obstoje\xc4\x8dih sta dodatno spodbujani, saj ima \xc5\xbeelezni\xc5\xa1ki promet pomembno vlogo zlasti pri prevozu blaga; potni\xc5\xa1ki promet je skoraj nepomemben.\n_START_SECTION_\nCeste\n_START_PARAGRAPH_\nNamibijsko cestno omre\xc5\xbeje je dobro razvito in povezuje vsa naseljena obmo\xc4\x8dja v dr\xc5\xbeavi. Dolgo je pribli\xc5\xbeno 45.000 kilometrov, od tega je pribli\xc5\xbeno 80 odstotkov makadamskih cest, predvsem z gramozno podlago, ki jo redno vzdr\xc5\xbeujejo z grederji. Asfaltirane so samo dr\xc5\xbeavne ceste, od tega nekatere glavne ceste in glavne mestne ceste (pribli\xc5\xbeno 6700 kilometrov). Najpomembnej\xc5\xa1e so vzdol\xc5\xbena cesta sever\xe2\x80\x93jug (Lubango\xe2\x80\x93Tsumeb\xe2\x80\x93Windhoek\xe2\x80\x93Keemannshoop\xe2\x80\x93Cape Town, 2623 km) in dve cesti iz pristani\xc5\xa1\xc4\x8d v notranjost: \xc4\x8dezcaprivijska cesta Swakopmund\xe2\x80\x93Livingstone v Zambiji (1529 km) in marca 1998 kon\xc4\x8dana \xc4\x8dezkalaharijska cesta Walvis Bay\xe2\x80\x93Maputo, 1560km). Z do 700 smrtnimi \xc5\xbertvami letno je Namibija \xe2\x80\x93 glede na \xc5\xa1tevilo prebivalcev \xe2\x80\x93 dr\xc5\xbeava z najve\xc4\x8d smrtnih \xc5\xbertev na svetu.\n_START_SECTION_\nLetalski promet\n_START_PARAGRAPH_\nNamibija je dobro vklju\xc4\x8dena v regionalno mre\xc5\xbeo letalskih poti in ima svojo letalsko dru\xc5\xbebo Air Namibia z direktnimi leti v Evropo. Mednarodni letali\xc5\xa1\xc4\x8di sta v Windhoeku (mednarodno letali\xc5\xa1\xc4\x8de Ozej Kutako), ki je pribli\xc5\xbeno 45 kilometrov vzhodno od mesta, in letali\xc5\xa1\xc4\x8de Walvis Bay. Pristajalne steze imajo vsa ve\xc4\x8dja mesta v Namibiji (9) in tudi veliko kmetij. V Namibiji so \xc5\xa1tevilne \xc4\x8darterske dru\xc5\xbebe. Flyafrica je drugi nacionalni letalski prevoznik \xc5\xbee od konca 2014.\n_START_SECTION_\nLadijski promet\n_START_PARAGRAPH_\nGlobokomorski pristani\xc5\xa1\xc4\x8di sta Walvis Bay in L\xc3\xbcderitz, ki pa ni dostopno za najve\xc4\x8dje oceanske ladje. Tri druga pristani\xc5\xa1\xc4\x8da so v gradnji ali na\xc4\x8drtovanju.\n_START_SECTION_\nDemografija\n_START_PARAGRAPH_\nNamibija ima za Mongolijo drugo najni\xc5\xbejo gostoto prebivalstva na svetu. Ve\xc4\x8dina namibijskega prebivalstva je bantujskega rodu, predvsem Ovambi, ki predstavljajo pribli\xc5\xbeno polovico prebivalstva. Prebivajo v glavnem v severnem delu dr\xc5\xbeave, \xc4\x8deprav mnogi zdaj \xc5\xbeivijo v mestih po vsej Namibiji. Druge etni\xc4\x8dne skupine so Hereri in Himbi, ki govorijo podoben jezik, in Damari, ki govorijo isti jezik kot Nami._NEWLINE_Poleg Bantujcev, ki so v ve\xc4\x8dini, so velike skupine Kojsanov (kot Nami in Sani), ki so potomci prvotnih prebivalcev Ju\xc5\xbene Afrike. Dr\xc5\xbeava ima tudi nekaj potomcev beguncev iz Angole. Sta tudi dve manj\xc5\xa1i skupini ljudi me\xc5\xa1anega rasnega izvora, ki se imenujejo\xc2\xa0\xc2\xbb barvni\xc2\xab\xc2\xa0in \xc2\xbbbasterji\xc2\xab, skupaj jih je 8\xc2\xa0%. V Namibiji je velika kitajska manj\xc5\xa1ina. _NEWLINE_Belcev (predvsem Afrikanerjev nem\xc5\xa1kega, britanskega in portugalskega izvora) je med 4 in 7\xc2\xa0%. \xc4\x8ceprav njihov dele\xc5\xbe zaradi izseljevanja in manj\xc5\xa1e rodnosti pada, so \xc5\xa1e vedno druga najve\xc4\x8dja skupina evropskih prednikov po dele\xc5\xbeu in dejanski \xc5\xa1tevil\xc4\x8dnosti na obmo\xc4\x8dju pod Saharo (za Ju\xc5\xbenoafri\xc5\xa1ko republiko). Ve\xc4\x8dina namibijskih belcev in skoraj vse me\xc5\xa1ane rase govorijo afrikansko in imajo podoben izvor, kulturo in religijo kot belci in barvni v Ju\xc5\xbeni Afriki. Manj belcev (okoli 30.000) ima svoje dru\xc5\xbeinske korenine neposredno od nem\xc5\xa1kih kolonialnih naseljencev, ti vzdr\xc5\xbeujejo nem\xc5\xa1ke kulturne in izobra\xc5\xbeevalne ustanove. Skoraj vsi portugalski naseljenci so pri\xc5\xa1li v dr\xc5\xbeavo iz nekdanje portugalske kolonije Angole, po popisu iz leta 1960 je bilo v takratni jugozahodni Afriki 526.004 oseb skupaj s 73.464 belci (14\xc2\xa0%)._NEWLINE_V Namibiji je popis prebivalstva vsakih deset let. Po neodvisnosti je bil prvi popis prebivalstva leta 1991, nato leta 2001 in 2011. Podatke zbirajo tako, da se \xc5\xa1teje vsaka oseba s stalnim prebivali\xc5\xa1\xc4\x8dem v Namibiji, ne glede na to, kje je. Za namene popisa je dr\xc5\xbeava razdeljena na 4042 obmo\xc4\x8dij, ki se ne prekrivajo z volilnimi okro\xc5\xbeji, da bi dobili zanesljive podatke za volilne namene._NEWLINE_Po popisu leta 2011 je imela Namibija 2.113.077 prebivalcev. Med letoma 2001 in 2011 je bila letna prirast prebivalstva 1,4\xc2\xa0% v primerjavi z 2,6\xc2\xa0% v preteklem desetletnem obdobju.\n_START_SECTION_\nReligija\n_START_PARAGRAPH_\nKr\xc5\xa1\xc4\x8danska skupnost vklju\xc4\x8duje 80\xe2\x80\x9390\xc2\xa0% prebivalstva Namibije, najmanj 75\xc2\xa0% je protestantov. 10\xe2\x80\x9320\xc2\xa0% prebivalstva ima prvobitna prepri\xc4\x8danja. _NEWLINE_Misijonska dejavnost v 1800-ih je povzro\xc4\x8dila, da je veliko Namibijcev prevzelo kr\xc5\xa1\xc4\x8danstvo. Medtem ko je ve\xc4\x8dina namibijskih kristjanov protestantov, so prisotni tudi katoliki, metodisti, anglikanci, afri\xc5\xa1ki \xc5\xa1kofovski metodisti, nizozemski reformisti in mormoni (Cerkev Jezusa Kristusa svetnikov poslednjih dni)._NEWLINE_Judovska skupnost ima okoli 100 \xc4\x8dlanov.\n_START_SECTION_\nJezik\n_START_PARAGRAPH_\nDo leta 1990 so bili uradni jeziki angle\xc5\xa1\xc4\x8dina, nem\xc5\xa1\xc4\x8dina in afrikan\xc5\xa1\xc4\x8dina. Pred neodvisnostjo Namibije je SWAPO menil, da bi morala dr\xc5\xbeava postati uradno enojezi\xc4\x8dna v nasprotju s sosednjo Ju\xc5\xbeno Afriko, ki je vsem 11 najve\xc4\x8djim jezikom podelila uradni status. Zato je SWAPO dolo\xc4\x8dil angle\xc5\xa1\xc4\x8dino za uradni jezik Namibije, \xc4\x8deprav jo je le pribli\xc5\xbeno 3\xc2\xa0% prebivalstva govorilo kot materni jezik. Angle\xc5\xa1\xc4\x8dina se uporablja v javni upravi, izobra\xc5\xbeevanju in radiodifuziji. Nekateri drugi jeziki so poluradni in so dovoljeni za pou\xc4\x8devanje v osnovnih \xc5\xa1olah. Pri\xc4\x8dakuje se, da je v zasebnih \xc5\xa1olah tako kot v dr\xc5\xbeavnih angle\xc5\xa1\xc4\x8dina obvezen predmet. Tako kot v drugih pokolonialnih afri\xc5\xa1kih dru\xc5\xbebah sta enojezi\xc4\x8dni pouk in politika povzro\xc4\x8dila velik osip in pomanjkljivo znanje drugih jezikov._NEWLINE_Po popisu leta 2011 so najpogostej\xc5\xa1i jeziki o\xc5\xa1ivambski (govorijo ga v 49\xc2\xa0% gospodinjstev), namski/damarski (11,3\xc2\xa0%), afrikanski (10,4\xc2\xa0%), kavan\xc5\xa1ki (9\xc2\xa0%) in otjihererski (9\xc2\xa0%). Najpogostej\xc5\xa1i pogovorni jezik je afrikanski. Afrikan\xc5\xa1\xc4\x8dina in angle\xc5\xa1\xc4\x8dina se uporabljata predvsem kot drugi jezik pri javnih stikih._NEWLINE_Ve\xc4\x8dina belega prebivalstva govori nem\xc5\xa1\xc4\x8dino ali afrikan\xc5\xa1\xc4\x8dino. Tudi danes, ve\xc4\x8d kot sto let po koncu nem\xc5\xa1ke kolonialne dobe, je nem\xc5\xa1ki jezik pomemben pri trgovinskih stikih. Afrikansko govori 60\xc2\xa0% belcev, nem\xc5\xa1ko 32\xc2\xa0%, angle\xc5\xa1ko 7\xc2\xa0% in portugalsko 1\xc2\xa0%. Zaradi bli\xc5\xbeine Angole precej ljudi govori portugalsko; leta 2011 jih je bilo 100.000 oziroma 4\xe2\x80\x935\xc2\xa0% celotnega prebivalstva.\n_START_SECTION_\nIzobra\xc5\xbeevanje\n_START_PARAGRAPH_\nNamibija ima brezpla\xc4\x8dno \xc5\xa1olanje na primarni in sekundarni ravni izobra\xc5\xbeevanja. Stopnje 1\xe2\x80\x937 so primarna raven, stopnje 8\xe2\x80\x9312 pa sekundarna raven. Leta 1998 je bilo 400.325 namibijskih u\xc4\x8dencev v osnovni \xc5\xa1oli in 115.237 dijakov v srednjih \xc5\xa1olah. Razmerje u\xc4\x8denec/u\xc4\x8ditelj je bilo leta 1999 32\xc2\xa0: 1, pribli\xc5\xbeno 8\xc2\xa0% BDP se porabi za izobra\xc5\xbeevanje. Za u\xc4\x8dne na\xc4\x8drte, izobra\xc5\xbeevalne raziskave in strokovno izpopolnjevanje u\xc4\x8diteljev skrbi Nacionalni in\xc5\xa1titut za izobra\xc5\xbeevalni razvoj (NIED) v Okahandji._NEWLINE_V glavnem imajo dr\xc5\xbeavne \xc5\xa1ole, nekaj je zasebnih, ki so tudi del dr\xc5\xbeavnega izobra\xc5\xbeevalnega sistema. Imajo \xc5\xa1tiri univerze za usposabljanje u\xc4\x8diteljev, tri visoke \xc5\xa1ole za kmetijstvo, policijski kolid\xc5\xbe, politehniko na univerzitetni ravni in dr\xc5\xbeavno univerzo, znano kot UNAM.\n_START_SECTION_\nZdravje\n_START_PARAGRAPH_\nPri\xc4\x8dakovana \xc5\xbeivljenjska doba po oceni iz leta 2012 je 52,2 leta, kar je med najni\xc5\xbejimi na svetu. Epidemija Aidsa je velik problem. \xc4\x8ceprav je stopnja oku\xc5\xbebe bistveno ni\xc5\xbeja kot v Bocvani, je z virusom HIV oku\xc5\xbeenih pribli\xc5\xbeno 13,1\xc2\xa0% odraslih. Leta 2001 je 210.000 ljudi \xc5\xbeivelo s tem virusom, po oceni iz leta 2003 jih je za Aidsom umrlo 16.000. Po poro\xc4\x8dilu UNAIDS za leto 2011 \xc2\xbbse zdi, da se je stanje stabiliziralo\xc2\xab. Epidemija Aidsa je zmanj\xc5\xa1ala delovno prebivalstvo, zato se je \xc5\xa1tevilo sirot pove\xc4\x8dalo. V pristojnosti vlade je, da zagotovi izobra\xc5\xbeevanje, hrano, zavetje in obleko zanje._NEWLINE_Z epidemijo Aidsa je povezana tudi malarija. Raziskave so pokazale, da je tveganje za malarijo za 14,5\xc2\xa0% ve\xc4\x8dje, \xc4\x8de je oseba oku\xc5\xbeena tudi z virusom HIV. Tveganje smrti zaradi malarije je pribli\xc5\xbeno za 50\xc2\xa0% ve\xc4\x8dja pri hkratni oku\xc5\xbebi z virusom HIV. Glede na \xc5\xa1tevilo oku\xc5\xbeb in malarije so razmere zelo zahtevne. Leta 2002 je imela dr\xc5\xbeava samo 598 zdravnikov."